
L E G E

privind evaluarea externă a judecătorilor și a candidaților 
la funcția de judecător al Curții Supreme de Justiție 

În vederea asigurării integrității judecătorilor Curții Supreme de Justiție și a sporirii încrederii societății în activitatea acesteia și în sistemul justiției, 

Parlamentul adoptă prezenta lege organică.
 
Capitolul I
DISPOZIȚII GENERALE

[bookmark: A1]Articolul 1. Obiectul legii

Prezenta lege reglementează raporturile juridice aferente procedurii de evaluare externă a integrității etice și financiare (în continuare – evaluare) a judecătorilor Curții Supreme de Justiție și a candidaților la funcția de judecător al Curții Supreme de Justiție.

Articolul 2. Scopul și principiile evaluării

(1) Evaluarea reprezintă un exercițiu excepțional, unic și limitat în timp, desfășurat pentru verificarea integrității subiecților indicați la art. 3 alin. (1).

(2) Evaluarea judecătorilor Curții Supreme de Justiție și a candidaților la funcția de judecător al Curții Supreme de Justiție este efectuată în baza următoarelor principii:
a) independența Comisiei de evaluare;
b) echitatea procedurii de evaluare;
c) publicitatea actelor emise în procesul evaluării;
d) caracterul excepțional al evaluării.

Articolul 3. Subiecții evaluării

(1) Subiecții evaluării sunt:
a) judecătorii Curții Supreme de Justiție în funcție la data intrării în vigoare a prezentei legi, inclusiv cei suspendați din funcție;
b) candidații la funcția de judecător al Curții Supreme de Justiție. 

(2) Nu sunt supuși evaluării:
a) judecătorii Curții Supreme de Justiție și candidații la funcția de judecător al Curții Supreme de Justiție, care au promovat evaluarea integrității prevăzută de Legea nr. 26/2022 privind unele măsuri aferente selectării candidaților la funcția de membru în organele de autoadministrare ale judecătorilor și procurorilor;
b) judecătorii care, în termen de 20 de zile de la notificarea privind inițierea evaluării, depun cerere de demisie.

(3) Cererea de demisie depusă în condițiile alin. (2) lit. b) poate fi retrasă doar în interiorul termenului de 20 de zile. Depunerea de către judecător a cererii de demisie după expirarea acestui termen, indiferent de motivul invocat, se echivalează cu nepromovarea evaluării. 

[bookmark: A2](4) La data recepționării cererii de demisie, Consiliul Superior al Magistraturii informează despre aceasta Comisia de evaluare. Consiliul Superior al Magistraturii examinează cererea de demisie, se pronunță asupra acesteia în cel mult 10 zile de la expirarea termenului prevăzut la alin. (3) și informează Comisia de evaluare despre hotărârea adoptată. 
 
Capitolul II
COMISIA DE EVALUARE

[bookmark: A3]Articolul 4. Competența și mandatul Comisiei de evaluare

(1) Comisia de evaluare efectuează evaluarea subiecților indicați la art. 3     alin. (1).

(2) Comisia de evaluare nu este autoritate publică în sensul prevederilor Codului administrativ. Activitatea Comisiei de evaluare nu este publică, cu excepțiile stabilite de prezenta lege și de regulamentul de organizare și funcționare a Comisiei de evaluare.

(3) În exercitarea mandatului, Comisia de evaluare are următoarele competențe:
a) colectează, acumulează și verifică, prin mijloace neinterzise de lege, toate informațiile relevante pentru evaluare;
b) accesează orice sistem informațional care conține informații relevante pentru realizarea mandatului acesteia, inclusiv prin intermediul platformei de interoperabilitate (MConnect);
c) solicită informații de la subiectul evaluării;
d) solicită și obține gratuit informații de la alte persoane fizice și juridice de drept public sau privat, inclusiv de la instituțiile financiare;
e) audiază subiectul evaluării și alte persoane care dețin informații relevante pentru evaluare;
f) efectuează evaluarea și aprobă rapoarte privind rezultatele evaluării;
g) alte competențe prevăzute de prezenta lege.

(4) Comisia de evaluare activează până la numirea ultimului judecător al Curții Supreme de Justiție, eventual până la finalizarea examinării de către Curtea Supremă de Justiție a ultimei contestații depuse împotriva hotărârii Consiliului Superior al Magistraturii conform art. 18.

(5) Finanțarea activității Comisiei de evaluare și a secretariatului acesteia se efectuează din contul și în limitele mijloacelor financiare aprobate în legea bugetară anuală, din alte surse neinterzise de lege.  
 
[bookmark: A4]Articolul 5. Independența Comisiei de evaluare

(1) Comisia de evaluare este independentă funcțional și decizional față de orice persoane fizice sau juridice, indiferent de tipul de proprietate și forma juridică de organizare, inclusiv față de fracțiunile parlamentare și partenerii de dezvoltare, care au participat la desemnarea membrilor acesteia.

(2) În activitatea sa, Comisia de evaluare se conduce de Constituție, de prezenta lege și de alte acte normative ce reglementează domeniile conexe activității sale. Procedura de evaluare este stabilită de prezenta lege și de regulamentul de organizare și funcționare a Comisiei de evaluare.

(3) Comisia de evaluare elaborează și aprobă propriul regulament de organizare și funcționare, care se publică pe pagina web oficială a Comisiei de evaluare. 

(4) Partenerii de dezvoltare nu pot da indicații Comisiei de evaluare sau secretariatului acesteia cu privire la aspectele ce țin de realizarea mandatului Comisiei de evaluare.

(5) Membrii Comisiei de evaluare și angajații secretariatului beneficiază de imunitate funcțională și nu pot fi trași la răspundere pentru opinia exprimată în exercitarea mandatului și a atribuțiilor. Urmărirea penală în privința acestora este pornită de Procurorul General, cu acordul Comisiei de evaluare. În caz de infracțiune flagrantă, acordul Comisiei de evaluare nu este necesar.
 
[bookmark: A5]Articolul 6. Componența Comisiei de evaluare

(1) Comisia de evaluare este constituită din 6 membri, numiți cu votul a 3/5 din deputații aleși, după cum urmează:
a) 3 membri, cetățeni ai Republicii Moldova – la propunerea fracțiunilor parlamentare, cu respectarea reprezentării proporționale a majorității și a opoziției;
b) 3 membri – la propunerea partenerilor de dezvoltare.

(2) În scopul numirii membrilor indicați la alin. (1) lit. a) din prezentul articol, fracțiunile parlamentare prezintă Comisiei juridice, numiri și imunități a Parlamentului informația despre candidații propuși de acestea. Candidatul propus de opoziție poate fi respins doar dacă nu întrunește cerințele prevăzute la art. 7 alin. (1). Comisia juridică, numiri și imunități examinează candidaturile propuse și aprobă, cu votul majorității membrilor săi, rapoarte cu referire la fiecare candidat. Proiectele hotărârilor de Parlament se elaborează de Comisia juridică, numiri și imunități separat pentru fiecare candidat și se prezintă în plenul Parlamentului pentru a fi dezbătute și adoptate cu votul majorității prevăzute la alin. (1) din prezentul articol.

(3) Dacă una dintre fracțiunile parlamentare nu asigură desemnarea candidaturii în termenul prevăzut, Comisia juridică, numiri și imunități prezintă proiectele hotărârilor de Parlament și rapoartele cu referire la candidații propuși conform alin. (2) spre dezbatere în plenul Parlamentului.

(4) Dacă una dintre fracțiunile parlamentare nu a desemnat nicio candidatură sau candidatura propusă nu a fost aprobată cu numărul necesar de voturi, Comisia de evaluare se constituie și activează cu numărul de membri ce a fost confirmat prin hotărârea Parlamentului, conform alin. (7).

(5) În scopul numirii membrilor indicați la alin. (1) lit. b), partenerii de dezvoltare prezintă Parlamentului, printr-o scrisoare comună, o listă din cel mult 6 persoane eligibile. În cadrul Comisiei juridice, numiri și imunități se examinează candidaturile propuse și se aleg 3 persoane care au obținut cel mai mare număr de voturi în cadrul ședinței comisiei respective. Acestea sunt prezentate plenului Parlamentului în vederea numirii în calitate de membri ai Comisiei de evaluare. Comisia juridică, numiri și imunități elaborează proiectul hotărârii Parlamentului, însoțit de un raport, care se dezbate în plenul Parlamentului și se adoptă cu votul majorității prevăzute la alin. (1).

(6) În sensul prezentei legi, prin parteneri de dezvoltare se înțeleg donatorii internaționali (organizații internaționale, misiunile diplomatice și reprezentanțele acestora din Republica Moldova) activi în domeniul reformei justiției și combaterii corupției pe parcursul ultimilor 2 ani. Lista partenerilor de dezvoltare se aprobă prin dispoziția Guvernului.

(7) Componența nominală a Comisiei de evaluare se confirmă prin hotărârea Parlamentului.

(8) Membrii Comisiei de evaluare indicați la alin. (1) lit. a) beneficiază de indemnizație lunară echivalentă cu mărimea dublă a salariului de bază al judecătorului Curții Supreme de Justiție cu vechime în muncă în funcția de judecător de peste 16 ani, stabilit la data intrării în vigoare a prezentei legi.

Articolul 7. Calitatea de membru al Comisiei de evaluare

(1) Membrul Comisiei de evaluare trebuie să corespundă următoarelor cerințe:
a) are studii superioare;
b) are o reputație ireproșabilă;
c) are cel puțin 10 ani de experiență în unul sau mai multe dintre următoarele domenii:  drept, economie, fiscalitate, finanțe;
d) nu deține și nu a deținut funcția de deputat în Parlament sau de membru al Guvernului în ultimii 3 ani;
e) nu a făcut parte dintr-un partid politic în ultimii 3 ani;
f) nu a deținut funcția de judecător sau de procuror în Republica Moldova în ultimii 3 ani;
g) cunoaște limba engleză la un nivel suficient pentru realizarea sarcinilor Comisiei de evaluare.

(2) Calitatea de membru al Comisiei de evaluare este incompatibilă cu orice funcție publică din Republica Moldova. Circumstanțele de incompatibilitate a membrilor Comisiei de evaluare sunt declarate imediat și trebuie soluționate în termen de 10 zile de la declarare.

(3) Calitatea de membru al Comisiei de evaluare încetează în următoarele cazuri:
1) demisie;
2) revocare a membrului pentru:
a) survenirea circumstanțelor de incompatibilitate sau de necorespundere cu cerințele stabilite la alin. (1);
b) încălcarea intenționată a prevederilor prezentei legi sau ale regulamentului de organizare și funcționare a Comisiei de evaluare;
c) săvârșirea unei infracțiuni cu intenție;
d) neparticiparea la cel puțin 3 ședințe ale Comisiei de evaluare fără motive întemeiate;
e) imposibilitatea exercitării funcției de membru al Comisiei de evaluare, inclusiv din motive de sănătate, pentru o durată mai mare de 30 de zile;
3) deces;
4) încetare a activității Comisiei de evaluare.

(4) Membrul Comisiei de evaluare este revocat prin decizia motivată a acesteia, adoptată cu votul secret a cel puțin 2/3 dintre membrii Comisiei de evaluare, care se transmite, pentru informare, Parlamentului. Membrul vizat nu participă la vot.

(5) În cazul încetării calității de membru al Comisiei de evaluare în temeiurile stabilite la alin. (3) pct. 1)–3), președintele Comisiei de evaluare sau, după caz, șeful secretariatului Comisiei de evaluare sesizează neîntârziat Parlamentul în vederea selectării și numirii  unui nou membru, conform procedurii stabilite pentru membrul al cărui mandat a încetat.

(6) Membrii Comisiei de evaluare indicați la art. 6 alin. (1) lit. a) completează anual declarația de avere și interese personale în sensul Legii nr. 133/2016 privind declararea averii și intereselor personale. Declarațiile de avere și interese personale ale membrilor indicați la art. 6 alin. (1) lit. a) și curriculum vitae ale tuturor membrilor se publică pe pagina web oficială a Comisiei de evaluare.

Articolul 8. Președintele Comisiei de evaluare

(1) Comisia de evaluare este condusă de un președinte, ales prin vot secret din rândul membrilor acesteia cu votul majorității membrilor Comisiei de evaluare. În cazul absenței președintelui Comisiei de evaluare, atribuțiile acestuia sunt exercitate de un membru desemnat de președintele Comisiei de evaluare.

(2) Președintele Comisiei de evaluare are următoarele atribuții:
a) coordonează activitatea Comisiei de evaluare și a secretariatului Comisiei de evaluare;
b) convoacă ședințele Comisiei de evaluare;
c) conduce ședințele Comisiei de evaluare;
d) reprezintă Comisia de evaluare în relațiile cu alte persoane fizice și juridice de drept public sau privat și încheie acte în numele Comisiei de evaluare;
e) alte atribuții prevăzute de prezenta lege și de regulamentul de organizare și funcționare a Comisiei de evaluare.

(3)  Calitatea de președinte al Comisiei de evaluare încetează în cazul:
a) încetării, în condițiile art. 7 alin. (3), a calității de membru al Comisiei de evaluare;
b) neîndeplinirii atribuțiilor funcției, la propunerea majorității membrilor Comisiei de evaluare, cu votul secret al cel puțin 2/3 din membrii acesteia. 

Articolul 9. Secretariatul Comisiei de evaluare

(1) Comisia de evaluare dispune de un secretariat, care este o structură fără personalitate juridică. Secretariatul Comisiei de evaluare (în continuare – secretariat) este independent de orice autoritate și instituție publică și funcționează exclusiv în vederea asistării Comisiei de evaluare la realizarea competențelor acesteia. Modul de organizare și funcționare a secretariatului și statele de personal ale acestuia sunt stabilite în regulamentul de organizare și funcționare a Comisiei de evaluare.

(2) Contractarea angajaților secretariatului se efectuează de către partenerii de dezvoltare. 

(3) Activitatea secretariatului este coordonată de șeful secretariatului. 

(4) La solicitarea președintelui Comisiei de evaluare sau a șefului secretariatului, autoritățile și instituțiile publice sunt obligate să delege sau să detașeze angajați pentru a asista Comisia de evaluare la realizarea competențelor acesteia, după caz, prin derogare de la prevederile actelor normative ce reglementează funcționarea autorităților și instituțiilor publice respective și ale actelor normative ce reglementează statutul anumitor categorii de funcționari publici.

(5) Secretariatul se subordonează exclusiv Comisiei de evaluare.
 
[bookmark: A7]Articolul 10. Obligațiile membrilor Comisiei de evaluare

(1) Membrii Comisiei de evaluare au următoarele obligații:
a) să participe, prin prezența fizică sau prin intermediul sistemului de videoconferință, la ședințele Comisiei de evaluare;
b) să folosească doar în scopul evaluării și să asigure confidențialitatea datelor cu caracter personal care le-au devenit cunoscute în exercitarea mandatului de membru al Comisiei de evaluare;
c) să  nu desfășoare activități, care ar putea genera un conflict de interese, și acțiuni incompatibile cu calitatea de membru al Comisiei de evaluare și să le declare în modul stabilit în regulamentul de organizare și funcționare a Comisiei de evaluare;
d) să  nu săvârșească fapte care ar putea discredita Comisia de evaluare sau ar putea provoca îndoieli privind obiectivitatea acesteia;
e) să își exercite în mod profesionist, cu diligență și promptitudine atribuțiile.

(2) Obligațiile prevăzute la alin. (1) lit. b)–e) se aplică, în mod corespunzător, și angajaților secretariatului. 
 
Capitolul III
PROCEDURA DE EVALUARE  

[bookmark: A8]Articolul 11. Criteriile de evaluare

(1) În sensul prezentei legi, evaluarea constă în verificarea integrității etice și celei financiare a subiecților indicați la art. 3 alin. (1).

(2) Se consideră că judecătorul nu corespunde criteriului de integritate etică dacă Comisia de evaluare are dubii serioase determinate de faptul că:
a) în ultimii 5 ani, acesta a încălcat regulile de etică și conduită profesională a judecătorilor, a procurorilor sau, după caz, a altor profesii într-un mod suficient de serios pentru a-l face incompatibil cu funcția de judecător al Curții Supreme de Justiție;
b) în ultimii 10 ani, a admis în activitatea sa incompatibilități și conflicte de interese incompatibile cu funcția de judecător al Curții Supreme de Justiție. 

(3) Se consideră că judecătorul nu corespunde criteriului de integritate financiară dacă Comisia de evaluare are dubii serioase determinate de faptul că:
a) diferența dintre avere, cheltuieli și venituri, pentru ultimii 12 ani, depășește, în total, 20 de salarii medii pe economie, în cuantumul stabilit de Guvern pentru anul în care a început evaluarea judecătorului;
b) în ultimii 10 ani, a admis iregularități fiscale în urma cărora suma impozitului neplătit a depășit, în total, 5 salarii medii pe economie, în cuantumul stabilit de Guvern pentru anul în care a început evaluarea judecătorului.

(4) Pentru evaluarea integrității financiare a judecătorului, Comisia de evaluare verifică:
a) respectarea de către judecător a regimului fiscal în partea ce ține de achitarea impozitelor la folosirea mijloacelor și veniturilor rezultate din proprietatea deținută,  de veniturile impozabile și de achitarea drepturilor de import și celor de export;
b) respectarea de către judecător a regimului juridic al declarării averii și intereselor personale;
c) modul de dobândire a bunurilor aflate în proprietatea sau posesia judecătorului ori a persoanelor indicate la alin. (5), precum și cheltuielile legate de întreținerea bunurilor respective;
d) sursele de venit ale judecătorului și, după caz, ale persoanelor indicate la alin. (5);
e) dacă există sau nu contracte de împrumut, credit, leasing, asigurare sau alte contracte care pot asigura beneficii de ordin financiar, în care judecătorul, persoana indicată la alin. (5) sau persoana juridică, în care aceștia au calitatea de beneficiari efectivi, este parte contractantă;
f) dacă există sau nu donații în care judecătorul sau persoana specificată la alin. (5) are statut de donatar sau de donator;
g) alte aspecte relevante pentru identificarea originii averii judecătorului și pentru justificarea acesteia.

(5) La aprecierea corespunderii cu criteriile prevăzute la alin. (3) din prezentul articol, Comisia de evaluare ia în considerare inclusiv averea, cheltuielile, veniturile persoanelor apropiate, astfel cum acestea sunt definite în Legea nr. 133/2016 privind declararea averii și a intereselor personale, precum și ale persoanelor indicate la      art. 33 alin. (4) și (5) din Legea nr. 132/2016 cu privire la Autoritatea Națională de Integritate.

(6) La aprecierea corespunderii cu criteriile prevăzute la alin. (2)–(4), actele sau constatările altor entități cu competențe în domeniile respective nu au valoare prestabilită pentru Comisia de evaluare. Constatările din hotărârile judecătorești irevocabile se iau în considerare, în mod obligatoriu, de Comisia de evaluare, cu excepția hotărârilor pe care Comisia de evaluare le consideră arbitrare sau vădit nerezonabile. Comisia de evaluare se poate pronunța doar asupra încălcărilor regulilor de etică și conduită profesională, fără a se pronunța asupra legalității hotărârilor respective.
 
Articolul 12. Inițierea procedurii de evaluare a 
                      judecătorilor Curții Supreme de Justiție

(1) În decurs de 5 zile de la constituirea Comisiei de evaluare, Consiliul Superior al Magistraturii transmite Comisiei de evaluare lista judecătorilor Curții Supreme de Justiție care urmează a fi evaluați și datele de contact ale acestora (adresa de domiciliu, numărul de telefon, adresa de poștă electronică).

(2) Comisia de evaluare inițiază evaluarea după recepționarea de la Consiliul Superior al Magistraturii a listei judecătorilor Curții Supreme de Justiție, indicată la alin. (1).

(3) Comisia de evaluare notifică judecătorul privind inițierea evaluării acestuia și îi solicită să depună:
a) declarația de avere și interese personale, cu datele actualizate, pentru ultimii 5 ani, care să includă și cheltuielile din perioada respectivă;
b) chestionarul de etică; 
c) declarația privind lista persoanelor apropiate, astfel cum acestea sunt definite în Legea nr. 133/2016 privind declararea averii și a intereselor personale, care activează sau au activat în ultimii 5 ani în sistemul judecătoresc, al procuraturii și în serviciul public. 

(4) Declarațiile și chestionarul prevăzute la alin. (3) se prezintă în termenul stabilit de Comisia de evaluare, care nu poate fi mai mic de 10 zile de la data solicitării, fiind semnate cu semnătură electronică. Lipsa unei justificări rezonabile pentru refuzul de a prezenta sau pentru neprezentarea în termen a declarațiilor ori a chestionarului respective reprezintă temei pentru constatarea de către Comisia de evaluare a nepromovării evaluării. 

(5) Prin depunerea declarațiilor și a chestionarului prevăzute la alin. (3), judecătorul declară pe proprie răspundere veridicitatea și plenitudinea datelor prezentate și consimte prelucrarea datelor cu caracter personal. Modelul declarațiilor și al chestionarului respective se aprobă de Comisia de evaluare.
 
[bookmark: A10]Articolul 13. Acumularea informației 

 (1) Comisia de evaluare și secretariatul acesteia au acces în regim de timp real la sistemele informaționale care conțin informația necesară pentru realizarea mandatului, în condițiile legislației privind schimbul de date și interoperabilitatea. Comisia de evaluare poate primi de la orice persoană informații relevante despre judecătorul  evaluat și poate  acumula de sine stătător informațiile respective.

(2) Informația solicitată de la persoane  conform art. 11 alin. (5) se prezintă Comisiei de evaluare gratuit, inclusiv în formă electronică, în termen de 10 zile de la data solicitării.

(3) Persoanele fizice și juridice de drept public și privat, inclusiv instituțiile financiare, nu pot refuza prezentarea informației invocând protecția datelor cu caracter personal, a secretului bancar sau a altor date cu acces limitat, cu excepția informației care cade sub incidența prevederilor Legii nr. 245/2008 cu privire la secretul de stat și care nu a fost desecretizată. 

(4) Neprezentarea în termenul stabilit a informațiilor solicitate se sancționează conform prevederilor legislației.

(5) Prin derogare de la prevederile Legii nr. 133/2011 privind protecția datelor cu caracter personal, prelucrarea datelor cu caracter personal este admisă pe perioada desfășurării activității de către Comisia de evaluare și secretariatul acesteia. Dreptul de acces al judecătorului evaluat la datele respective este asigurat de secretariat. Judecătorul evaluat are obligația să păstreze confidențialitatea datelor cu caracter personal din materialele evaluării prezentate de Comisia de evaluare.

(6) În scopul elucidării neclarităților identificate, Comisia de evaluare poate solicita, la orice etapă a procedurii de evaluare, date și informații suplimentare de la judecătorul evaluat sau de la alte persoane, cu indicarea termenului de prezentare.
 
(7) Comunicarea cu judecătorul evaluat are loc în formă electronică, prin utilizarea de către acesta a sistemului de poștă electronică al instanțelor de judecată. În cazul lipsei adresei de poștă electronică în sistemul respectiv, se utilizează adresa de poștă electronică personală a judecătorului.

(8) Neprezentarea de către judecătorul evaluat în termenul stabilit, fără motive justificative, a informației solicitate de Comisia de evaluare poate constitui temei pentru refuzul de a include în dosarul de evaluare informația prezentată cu întârziere. În acest caz, Comisia de evaluare evaluează judecătorul în baza informației acumulate.

(9) În procesul de evaluare nu poate fi folosită informația care constituie secret de stat și care nu a fost desecretizată.

(10) Informația acumulată de Comisia de evaluare despre subiecții evaluării se păstrează, se arhivează, se radiază și se distruge în modul stabilit de regulamentul de organizare și funcționare a Comisiei de evaluare.

Articolul 14. Ședințele Comisiei de evaluare
 
(1) Comisia de evaluare își desfășoară activitatea în ședințe închise, cu excepțiile stabilite de prezenta lege.

(2) Ședințele Comisiei de evaluare se desfășoară cu participarea a cel puțin 4 membri.

(3) Ședințele sunt convocate de președintele Comisiei de evaluare sau la solicitarea a cel puțin 3 membri ai acesteia.

(4) Membrii Comisiei de evaluare sunt obligați să participe la ședințe prin prezența fizică sau prin intermediul sistemului de videoconferință. Dacă un membru al Comisiei de evaluare se află în imposibilitatea de a participa la ședință, acesta anunță președintele Comisiei de evaluare.

(5) Dosarul de evaluare este întocmit de către membrul raportor desemnat, care este asistat de secretariat. Modul desemnării membrului raportor se stabilește în regulamentul de organizare și funcționare a Comisiei de evaluare.  

(6) Membrul raportor prezintă proiectul raportului cu privire la evaluare  celorlalți membri ai Comisiei de evaluare.

Articolul 15. Audierea 

(1) După analizarea informației acumulate, Comisia de evaluare îi comunică judecătorului, în formă scrisă, toate dubiile pe care le are în privința acestuia și care urmează a fi discutate în cadrul audierii, oferindu-i acces la materialele din dosarul de evaluare în legătură cu dubiile respective. 

(2) Peste cel puțin 7 zile de la comunicarea dubiilor, Comisia de evaluare audiază judecătorul. În cazul refuzului judecătorului de a participa la audiere, Comisia nu organizează audierea acestuia și îl evaluează în baza informației acumulate.

(3) Audierea are loc în ședință publică, care se înregistrează prin mijloace audio și video. Comisia de evaluare poate decide să desfășoare audierea sau o parte a acesteia în ședință închisă dacă acest lucru este absolut necesar pentru asigurarea ordinii publice, protecția vieții private sau moralității. În cazul în care Comisia de evaluare respinge solicitarea judecătorului de a desfășura audierea sau o parte a acesteia în ședință închisă, judecătorul respectiv poate refuza participarea la audiere. Evaluarea judecătorului continuă în baza informației acumulate de Comisia de evaluare, fără desfășurarea audierii.

(4) Înregistrările video ale audierilor desfășurate în ședințe publice se plasează pe pagina web oficială a Comisiei de evaluare în cel mult 3 zile de la data audierii.

(5) Judecătorul evaluat are următoarele drepturi:
a) să ofere explicații în cadrul audierii cu privire la dubiile comunicate conform alin. (1);
b) să fie asistat de un avocat sau de un avocat stagiar pe parcursul procedurii de evaluare;
c) să ia cunoștință de materialele dosarului de evaluare până la audiere;
d) să prezinte, în formă scrisă, date și informații suplimentare pe care le consideră relevante dacă s-a aflat în imposibilitatea de a le prezenta anterior;
e) să solicite audierea sa în ședință închisă.

(6) Judecătorul este obligat să respecte ordinea în ședință și să răspundă la întrebările Comisiei de evaluare.

(7) Fiecare membru al Comisiei de evaluare poate adresa întrebări judecătorului evaluat.
 
(8) Recuzarea concomitentă a tuturor membrilor Comisiei de evaluare este interzisă.

[bookmark: A13]Articolul 16. Raportul cu privire la evaluare

(1) În urma evaluării judecătorului, Comisia de evaluare întocmește un raport motivat cu privire la evaluare care să conțină propunerea privind promovarea sau nepromovarea evaluării.
 
(2) Raportul cu privire la evaluare se aprobă de către Comisia de evaluare cu votul majorității membrilor prezenți. Membrii Comisiei de evaluare nu se pot abține de la vot.

(3) Raportul cu privire la evaluare conține faptele relevante, motivele și concluzia privind promovarea sau nepromovarea evaluării. 

(4) Se consideră că judecătorul nu a promovat evaluarea dacă s-a constatat existența unui sau  mai multor temeiuri de necorespundere cu criteriile prevăzute la art. 11. 

(5) Raportul cu privire la evaluare se expediază judecătorului evaluat, la adresa de poștă electronică a acestuia, și Consiliului Superior al Magistraturii. În aceeași zi, Comisia de evaluare publică pe pagina sa web oficială informația despre rezultatul evaluării. Raportul cu privire la evaluare se publică, luându-se măsurile necesare pentru protecția vieții private a judecătorului și a altor persoane, pe pagina web oficială a Comisiei de evaluare în cel mult 3 zile de la adoptarea hotărârii indicate la art. 17 alin. (2). 

(6) În cel mult 3 zile de la aprobare, raportul cu privire la evaluare semnat de președintele Comisiei de evaluare se transmite Consiliului Superior al Magistraturii și pe suport de hârtie, împreună cu o copie în formă electronică a dosarului de evaluare, care să conțină toate materialele aferente evaluării, acumulate de Comisia de evaluare. 

(7) În cazul în care Comisia de evaluare constată că informațiile furnizate de subiectul evaluării ori de alte persoane fizice sau juridice nu corespund realității sau constată încălcări ale legii, aceasta sesizează organele competente în vederea documentării faptelor respective și, după caz, a tragerii la răspundere conform legii.

Articolul 17. Examinarea de către Consiliul Superior al Magistraturii 
                      a rezultatelor evaluării

(1) Consiliul Superior al Magistraturii examinează în ședință publică, în baza dosarului de evaluare recepționat de la Comisia de evaluare, rezultatele evaluării judecătorului. Judecătorul poate prezenta informații suplimentare pe care le consideră relevante doar dacă probează că a fost în imposibilitatea de a le prezenta anterior. Reprezentantul Comisiei de evaluare și judecătorul evaluat, în persoană, sunt  în drept să își prezinte poziția.

(2) Prin hotărâre motivată, adoptată în cel mult 30 de zile de la recepționarea documentelor menționate la art. 16 alin. (6), Consiliul Superior al Magistraturii:
a) acceptă raportul cu privire la evaluare și constată promovarea sau nepromovarea evaluării;
b) respinge raportul cu privire la evaluare și dispune, o singură dată, reluarea procedurii de evaluare a judecătorului, dacă constată circumstanțe de fapt sau erori procedurale care puteau duce la promovarea sau, după caz, nepromovarea evaluării;
c) după recepționarea raportului cu privire la evaluare, întocmit ca urmare a reluării procedurii de evaluare, prevăzută la lit. b), acceptă raportul conform lit. a) sau îl respinge și constată promovarea sau nepromovarea evaluării.

(3) Hotărârea motivată a Consiliului Superior al Magistraturii se publică pe pagina web oficială a acestuia și se expediază,  la adresa de poștă electronică, judecătorului vizat și Comisiei de evaluare în ziua adoptării.

(4) Hotărârea Consiliului Superior al Magistraturii cu privire la nepromovarea evaluării are ca efect eliberarea din funcție a judecătorului.

(5) Judecătorul eliberat din funcție conform alin. (4) din prezentul articol:
a) nu are dreptul de a exercita funcția de judecător și alte funcții de demnitate publică timp de 7 ani, din data rămânerii definitive a hotărârii Consiliului Superior al Magistraturii;
b) este lipsit de dreptul la indemnizația unică de concediere, prevăzută la        art. 26 alin. (3) din Legea nr. 544/1995 cu privire la statutul judecătorului;
c) este lipsit de dreptul la pensie specială prevăzută la art. 32 din Legea             nr. 544/1995 cu privire la statutul judecătorului, cu menținerea pensiei generale pentru limita de vârstă conform condițiilor generale stabilite de Legea nr. 156/1998 privind sistemul public de pensii.

Articolul 18. Contestarea hotărârii Consiliului Superior al Magistraturii

(1) Prin derogare de la prevederile Codului administrativ, hotărârea Consiliului Superior al Magistraturii prevăzută la art. 17 alin. (4) poate fi contestată de către judecătorul vizat la Curtea Supremă de Justiție în termen de 5 zile de la comunicarea hotărârii motivate a Consiliului Superior al Magistraturii. 

(2)  Contestația se depune la Curtea Supremă de Justiție și se examinează în termen de 30 de zile de un complet format din primii 3 judecători care au promovat evaluarea și nu au activat în cadrul Curții Supreme de Justiție până la data de               31 decembrie 2022. Curtea Supremă de Justiție admite contestația doar dacă constată că, în cadrul procedurii de evaluare, au fost admise de către Comisia de evaluare erori procedurale grave care afectează caracterul echitabil al procedurii de evaluare sau că există circumstanțe de fapt care puteau duce la promovarea evaluării și, în aceste cazuri, dispune reluarea procedurii de evaluare de către Comisia de evaluare.

(3)  Contestația se examinează în ședință publică, la care sunt invitați pentru prezentarea poziției judecătorul vizat și reprezentantul Consiliului Superior al Magistraturii. În caz de necesitate, pot fi invitate să participe și alte persoane.

(4)  În cazul abținerii sau recuzării membrului completului de judecată, contestația se examinează de către ceilalți membri ai completului, cu substituirea membrului a cărui abținere sau recuzare se solicită de către următorul judecător al Curții Supreme de Justiție care întrunește condițiile prevăzute la alin. (2).

(5)  Recuzarea întregului complet de judecată, precum și depunerea cererii de recuzare cu rea-credință în mod repetat, abuziv, cu scopul de a tergiversa procesul de examinare a contestației, nu se admite.

(6)  Decizia completului de judecată este irevocabilă din momentul emiterii. Decizia se consideră emisă din momentul plasării acesteia pe pagina web oficială a Curții Supreme de Justiție și se notifică participanților în termen de 5 zile de la data emiterii.




Articolul 19. Reluarea procedurii de evaluare

(1)  La reluarea procedurii de evaluare, Comisia de evaluare se limitează la examinarea aspectelor menționate de Consiliul Superior al Magistraturii sau, după caz, de Curtea Supremă de Justiție și organizează audieri repetate. 

(2)  Raportul cu privire la reevaluarea judecătorului este aprobat de către Comisia de evaluare conform regulilor stabilite la art. 16.

Articolul 20. Evaluarea candidaților pentru funcția de judecător 
                      al Curții Supreme de Justiție

(1)  Candidații la funcția de judecător al Curții Supreme de Justiție sunt evaluați conform prevederilor prezentei legi. 

(2)  În cazul lipsei unor reguli de etică și conduită profesională stabilite pentru domeniul în care activează sau a activat candidatul, se verifică dacă comportamentul de până la data evaluării al candidatului generează sau nu suspiciuni rezonabile referitoare la corespunderea acestuia cu cerințele de etică și conduită profesională stabilite pentru judecători.

(3)  Hotărârea Consiliului Superior al Magistraturii prevăzută la art. 17         alin. (2) și raportul Comisiei de evaluare privind nepromovarea evaluării de către candidat se transmit, în termen de 5 zile, Consiliului Superior al Procurorilor, Uniunii Avocaților din Republica Moldova sau, după caz, instituției de învățământ în care activează candidatul pentru luarea deciziei în privința carierei acestuia. Consiliul Superior al Magistraturii poate decide referitor la transmiterea hotărârii sale și a raportului Comisiei de evaluare către alte instituții publice, abilitate cu funcții de verificare și control.

(4) Candidaților la funcția de judecător al Curții Supreme de Justiție din rândul judecătorilor și procurorilor li se aplică, în mod corespunzător, efectele nepromovării prevăzute la art. 17 alin. (4) și (5).

(5) La concursul pentru funcția de judecător al Curții Supreme de Justiție sunt admiși doar candidații care au promovat evaluarea.






Capitolul IV
DISPOZIȚII FINALE ȘI TRANZITORII

Articolul 21. Dispoziții finale și tranzitorii

(1) Prezenta lege intră în vigoare la data publicării în Monitorul Oficial al Republicii Moldova, cu excepția prevederilor art. 12 alin. (1) care se vor aplica din moment ce Consiliul Superior al Magistraturii va fi funcțional. 

(2) Parlamentul, în termen de 15 zile lucrătoare de la data intrării în vigoare a prezentei legi, va confirma componența nominală a Comisiei de evaluare.

(3) Guvernul va întreprinde măsurile necesare pentru asigurarea implementării prezentei legi, inclusiv:
a) va aproba, în termen de 5 zile lucrătoare de la data intrării în vigoare a prezentei legi, dispoziția privind lista partenerilor de dezvoltare prevăzută la art. 6 alin. (6) și va asigura contactarea Parlamentului și a partenerilor de dezvoltare în vederea desemnării de către aceștia a candidaturilor și numirii membrilor Comisiei de evaluare, precum și în vederea identificării și angajării persoanelor care vor activa în cadrul secretariatului;
b) va identifica, în termen de 15 zile de la data intrării în vigoare a prezentei legi, sediul pentru desfășurarea activității Comisiei de evaluare.

(4) Ministerul Justiției:
a) va asigura plata indemnizației lunare pentru membrii Comisiei de evaluare, prevăzuți la art. 6 alin. (1) lit. a), din contul mijloacelor financiare aprobate în buget pentru evaluarea externă/extraordinară a judecătorilor și procurorilor;
b) va organiza prima ședință a Comisiei de evaluare în cel mult 5 zile lucrătoare de la confirmarea componenței nominale a acesteia.

(5) Consiliul Superior al Magistraturii:
a) în termen de 5 zile lucrătoare de la expirarea termenului pentru depunerea dosarelor, va transmite Comisiei de evaluare lista candidaților pentru funcția de judecător al Curții Supreme de Justiție, inclusiv datele de identificare și de contact ale acestora;
b) în cel mult două săptămâni de la promovarea evaluării de către primii             3 candidați, va desfășura concursul de ocupare a funcțiilor de judecător al Curții Supreme de Justiție.

(6) Comisia de evaluare:
a) în cel mult 10 zile lucrătoare de la confirmarea componenței nominale, își va alege președintele;
b) în cel mult 20 de zile de la confirmarea componenței nominale, va aproba regulamentul propriu de organizare și funcționare, inclusiv modul de organizare și funcționare a secretariatului;
c) în cel mult 15 zile lucrătoare de la primirea listei menționate la art. 12     alin. (1), va iniția procedura de evaluare a judecătorilor Curții Supreme de Justiție care nu au depus cerere de demisie;
d) în cel mult 10 zile lucrătoare de la primirea dosarului candidatului la funcția de judecător al Curții Supreme de Justiție, va iniția procedura de evaluare a acestuia;
e) în cel mult 6 luni de la inițierea procedurii de evaluare, va evalua toți candidații la funcția de judecător al Curții Supreme de Justiție și va emite rapoarte cu privire la evaluarea fiecărui subiect.

(7) Judecătorii Curții Supreme de Justiție, aflați în funcție la data intrării în vigoare a prezentei legi, care au promovat evaluarea își continuă activitatea în calitate de judecător în cadrul Curții Supreme de Justiție.

(8) În cazul în care buna funcționare a Curții Supreme de Justiție este grav afectată din cauza numărului de posturi vacante, Consiliul Superior al Magistraturii poate transfera, cu titlu temporar, prin derogare de la prevederile Legii nr. 544/1995 cu privire la statutul judecătorului, din instanțele de nivel inferior judecători care corespund criteriilor legale de ocupare a funcției de judecător al Curții Supreme de Justiție. Transferul temporar va fi încetat la ocuparea a cel puțin 11 dintre posturile de judecător al Curții Supreme de Justiție, iar judecătorii temporar transferați revin în funcțiile deținute înaintea transferului. Pe perioada transferului, judecătorii transferați primesc salariul judecătorului Curții Supreme de Justiție, raportat la vechimea în muncă respectivă.

(9) Prin derogare de la prevederile Legii nr. 158/2008 cu privire la funcția publică și statutul funcționarului public, precum și de la prevederile actelor normative care reglementează statutul special al anumitor categorii de funcționari publici, se permite detașarea funcționarilor publici din cadrul autorităților și instituțiilor publice către secretariat.







(10) Prezenta lege își încetează acțiunea la data finalizării examinării de către Curtea Supremă de Justiție a ultimei contestații depuse împotriva hotărârii Consiliului Superior al Magistraturii prevăzute la art. 18.



VICEPREȘEDINTELE PARLAMENTULUI



MIHAIL POPȘOI

Nr. 65.



